b'\n_START_ARTICLE_\nKuusinainen\n_START_PARAGRAPH_\nKuusinainen eli abo on vanhin tunnettu suomalainen rahayksikk\xc3\xb6. Kuusinaisia ly\xc3\xb6tiin Turussa 1400-luvun alussa, todenn\xc3\xa4k\xc3\xb6isesti noin 1410. Kuusinaisen arvo vastasi kuutta penninki\xc3\xa4. Kuusinainen alkoi menett\xc3\xa4\xc3\xa4 merkityst\xc3\xa4\xc3\xa4n vasta vuoden 1666 j\xc3\xa4lkeen._NEWLINE_Kuusinaisia on l\xc3\xb6ydetty H\xc3\xa4meest\xc3\xa4 kaksi kappaletta. Kappaleet ovat kesken\xc3\xa4\xc3\xa4n hieman erilaisia. Raha oli hopeaa ja sen paino oli 0,7 grammaa._NEWLINE_Kuusinaisen takasivulla lukee MONETA ABOEN[S] (suom. \xe2\x80\x9dTurun raha\xe2\x80\x9d). Keskell\xc3\xa4 on Turun vaakunassakin n\xc3\xa4ht\xc3\xa4v\xc3\xa4 A-kirjain, jonka voi tulkita my\xc3\xb6s ns. Maria-monogrammiksi eli yhdistelm\xc3\xa4ksi AM (Ave Maria). Kuusinaisen etusivulla lukee ERICVS REX (\xe2\x80\x9dEerik kuningas\xe2\x80\x9d eli Eerik Pommerilainen)._NEWLINE_Kuusinainen on Suomen vanhin omakielinen rahayksik\xc3\xb6n nimi. Se esiintyy Mikael Agricolan Uudessa testamentissa (1548). Agricolan aikana nimityst\xc3\xa4 k\xc3\xa4ytettiin toisenlaisesta rahasta kuin 1400-luvun alussa.'